Jong man wil eers rus ná staptog vir boereSiya Simelane-Swart se staptog om vir boere te bid, eindig na vyf maande (Foto: Facebook/Nicholas Jaco Swart) “Dit is so lekker om tuis wees. Alle eer gaan aan God.” Só sê die 19-jarige Siya Simelane Swart nadat hy sowat ŉ maand gelede sy staptog al langs die Suid-Afrikaanse kus om vir mense te bid, in Kaapstad voltooi het. Dié jong man kon op 18 Augustus uiteindelik ná vier maande sy stapskoene uitskop en terugkeer huis toe. “As ek terugkyk op my tyd op die pad was daar meer seëninge as uitdagings omdat ek weet dat God elke tree saam met my was,” sê Simelane. Simelane se pa, Nicholas Swart, het Dinsdagmiddag aan Maroela Media gesê dat hulle harte oorloop van dankbaarheid vir die publiek se ondersteuning tydens hulle seun se staptog. “Weldoeners en vreemdelinge het ons oorval met aanbiedinge van verblyf, reiskoste, kontantbydraes en algemene ondersteuning en bemoediging. Ons is oorweldig deur al die hulp van die publiek. Ons is baie dankbaar. Ons land se mense is wonderlik en ons wil nêrens anders as in dié land bly nie,” sê Nicholas. Siya se geloof het om gehelp om vas te byt (Foto: Facebook/Nicholas Jaco Swart) Maroela Media het vroeër berig dat Simelane in April besluit het om van Ermelo in Mpumalanga al met die kus langs die roete tot in Kaapstad te voet aan te pak met die doel om vir elke plaasboer en sy plaasgrond wat hy verbygaan te bid – vir reën, veiligheid en voorspoed. Hy wou met sy reis hoop bring vir mense wat hy op sy reis raakloop deur vir hulle te bid en hulle te inspireer met sy storie. Simelane het talle uitdagings teëgekom en is ongelukkig ses keer langs die pad beroof. Hy erken hy het by tye vir sy lewe gevrees. Snags moes hy meestal langs die pad op die harde grond slaap. Ondanks dié uitdagende omstandighede het sy geloof hom gehelp om vas te byt. Simelane vertel opgewonde dat hy en sy pa eerskomende Vrydag na Mosambiek vir ŉ uitreik saam met hul gemeente se jeug vertrek. “Maar voor dít wil ek net eers rus,” sê Simelane. Hoewel die pad vorentoe nog steeds onbekend is vir dié jong man, weet hy dat hy sy hele lewe lank die goeie boodskap van God wyd en syd wil versprei.